Donetskeko oblasta

Donetskeko oblasta (ukraineraz: Донецька область, translit. Donets’ka oblast’), Ukrainako hego-ekialdeko oblast (eskualde) bat da. Hego-mendebaldean Zaporizhiako oblastarekin du muga;  mendebaldean, Dnipropetrovskeko oblastarekin; ipar-ekialdean eta ekialdean, Luhanskekoarekin; hego-ekialdean, Errusiako Rostov oblastarekin; eta hegoaldean, Azoveko itsasoarekin. 26.517 kilometro koadro ditu, eta 2008an 4.542.280 biztanle zituenUkrainaren banaketa administratiboa World-gazetteer.com (Ukrainako populazio osoaren % 9,7). Hiriburua Donetsk da. Donbasseko gerra zibilaren ondorioz, oblastak aldaketa demografiko eta ekonomiko sakonak jasan ditu.

 Donbasseko gerra 
2014ko apirilaren 6an piztu zen Donbasseko gerra, errusiazaleen eta ukrainazaleen artean. 2014ko maiatzaren 11n errusiazaleek sustaturik egindako erreferendumaren ondorioz, Donetskeko oblasta Donetskeko Herri Errepublika izeneko estatu independentetzat aldarrikatu zuten errusiazaleek. Errusiazale independentistek oblasteko hiriburua, ekialdea eta hego-ekialdea bereganatu zituzten; Ukrainako Gobernuak, aldiz, bere kontrolpean mantendu zituen hego-mendebaldea, mendebaldea, ipar-mendebaldea, iparraldea eta ipar-ekialdea.

2022ko otsailaz geroztik, Errusiaren Ukrainako inbasioarekin, errusiazaleek Donetsekeko oblastaren are eremu handiagoa bereganatu zuten (bereziki, hegoalde osoa, Mariupol barne). Gero, 2022ko irailaren 30ean, errusiazaleen kontrolpeko eremua (oblasteko zatirik handiena eta jendetsuena) Errusiako Federaziora batu zen. Ordutik aurrera, Errusiak pixkanaka gero eta eremu zabalagoa eskuratu du. 2026ko urtarrilean, Ukrainaren esku oblasteko ipar-mendebaldea besterik ez zen geratzen; eta, borroka gogorren emaitza gisa, gero eta txikiagoa da Ukrainako Gobernuaren kontrolpeko eremu hori.

 Banaketa administratiboa 

 = 2014az geroztik errusiazaleen kontrolpean den eremua.

 = Geroago Errusiak eskuratutako eremua.

 = Errusiak eskuratu eta gero Ukrainak berreskuratutako eremua.

 = Ukrainaren kontrolpeko eremua.

Oblasta hamazortzi raion edo barrutitan banaturik dago. 28 hiri, 23 barrutiburu, 134 herri eta 1.124 herrixka daude.Donetsk oblast, Ukraine Ukrainetrek.com

 Hiri nagusiak 
Donetskeko oblasteko hiri handienak hauek dira (2005eko biztanleriaDonetskeko oblasteko hiriak World-gazetteer.com):
 Donetsk: 999.975 biztanle
 Mariupol: 482.440 biztanle
 Makiivka: 375.992 biztanle
 Horlivka: 279.061 biztanle
 Kramatorsk: 174.892 biztanle
 Sloviansk: 122.049 biztanle
 Jenakiieve: 96.616 biztanle
 Kostiantynivka: 88.833 biztanle

Zortzi hiri horietatik, 2026ko urtarrilaren bukaeran, Ukrainaren kontrolpean daude Kramatorsk eta Sloviansk; Ukrainaren eta Errusiaren arteko borroka zelai da Kostiantynivka; eta Errusiaren kontrolpean daude gainerako bost hiriak.

 Ekonomia 
 Industria 
Gerra hasi aurretik, Donetskeko oblasteko lurpetik eta fabriketatik ateratzen zen Ukrainako ikatz, altzairu eta burdin ekoizpen guztiaren erdia baino gehiago. Oblastak tamaina handiko 882 enpresa zituen, eta 2.095 ertain-txiki.Ukrainako ministerioen kabinetea — Donetsk

 Nekazaritza 
Nekazaritza produktu nagusiak garia, azukre-erremolatxa, ekilorea, patata, okela eta esnea dira. 1999ko hasieran, 2.108 etxalde zeuden zenbatuta.

 Hizkuntzak 
Ukrainako Gobernuak 2001ean egindako zentsuan, hauek ziren oblastaren barruan hitz egiten ziren hizkuntza nagusiak: errusiera (bertan bizi ziren errusiarren % 98,6k, ukrainarren % 58,7k, greziarren % 91,3k eta bielorrusiarren % 85,5ek mintzatua) eta ukrainera (ukrainarren % 41,2k, errusiarren % 1,3k, greziarren % 3,2k eta bielorrusiarren % 3,9k mintzatua). Ukrainako Gobernuak 2001ean egindako zentsuko datuak. Guztira, biztanleen % 74,9k errusieraz hitz egiten zuen; eta % 24,1ek, ukraineraz.

Ukrainera da hizkuntza ofizial bakarra Ukrainako Gobernuaren kontrolpeko eremuan; eta errusiera, Errusiako Gobernuaren kontrolpeko eremuan.

 Erreferentziak 

 Ikus, gainera 
 2014ko Krimeako krisia
 Donbasseko gerra
 Donetskeko Herri Errepublika

 Kanpo estekak 
    Donetskeko oblasteko administrazioaren ataria

Kategoria:Disputatutako lurraldeak
Kategoria:Ukrainako geografia
Kategoria:Donetskeko oblasta
Kategoria:Ukrainako oblastak